**צבי עופר ברקוביץ** (נולד בכ"ו בתמוז ה'תשמ"ג, 7 ביולי 1983) הוא יזם ופוליטיקאי ישראלי. מייסד תנועת "התעוררות", חבר מועצת העיר ירושלים לשעבר ומועמד מטעם סיעת "התעוררות" לראשות העיר ירושלים בשנת 2018.כיום ברקוביץ יזם ואיש עסקים.

ביוגרפיה
--------

ברקוביץ נולד וגדל בירושלים למשפחה מסורתית. אביו, ד"ר שמואל ברקוביץ, דוקטור למשפטים ומומחה למקומות הקדושים בירושלים ואימו אילנה היא עובדת סוציאלית ועובדת קהילתית. הוא למד בחטיבת אורט מינקוף ובתיכון ליד האוניברסיטה והיה פעיל בתנועת הצופים.

בצבא התגייס תחילה לקורס טיס ומאוחר יותר עבר ליחידה מיוחדת בחיל התותחנים, בה שירת שש שנים, עד שהשתחרר בשנת 2008 בדרגת סרן. כיום משרת במילואים בדרגת רס"ן.

ברקוביץ הוא בוגר תואר ראשון בחוג לפילוסופיה, כלכלה ומדע המדינה באוניברסיטה העברית בירושלים (2013) ובוגר תוכנית מעוז להכשרת מנהיגות ציבורית באוניברסיטת הרווארד (2017).

קריירה פוליטית
--------------

לאחר שחרורו מצה"ל הקים את תנועת "התעוררות", במטרה "לדאוג לציבור הציוני, הסובלני והיצרני בירושלים". ב-2011 היה שותף בהקמת תנועה חברתית בשם "מתפקדים", שמטרתה הגברת מעורבותם של צעירים בפוליטיקה.

### חבר מועצת העיר (2008–2011)

בבחירות לרשויות המקומיות בשנת 2008 נבחר לראשונה למועצת עיריית ירושלים, תחת ניר ברקת, ברוטציה עם מירב כהן. בתפקידו זה היה אמון על מערכת החינוך הבלתי פורמלית בעיר וכיהן כיו"ר ועדת התרבות העירונית. בתקופת כהונתו כמחזיק תיק הנוער זכתה ירושלים בפרס יחידת הנוער המצטיינת לשנת 2011.

ב-2012 ברקוביץ כיהן כמנהל האסטרטגיה והתוכן של פרויקט התחנה הראשונה מטעם היזם.

### סגן ראש העיר (2013–2017)

בבחירות לעיריית ירושלים בשנת 2013 זכתה תנועת "התעוררות" בראשותו ל-4 מושבים במועצת העיר. ברקוביץ' מונה לסגן ראש העיר ולממונה על תחומי הפיתוח הכלכלי, התרבות ומרכז העיר. כיהן כמ"מ יו"ר הדירקטוריון של חברת עדן, הממונה על פיתוח מרכז העיר.

ברקוביץ פעל למניעת סגירתו של בית הקולנוע הוותיק "לב סמדר" בשכונת המושבה הגרמנית, ובתיווכו הגיעו רשת בתי הקולנוע "לב" ובעל הנכס בו פועל הקולנוע להסכם על המשך הפעלה של בית הקולנוע למשך עשר שנים נוספות. כמו כן דאג לכך שעיריית ירושלים תשנה את סיווג הארנונה לאומנים, כך שגם נכסים שמשמשים יוצרים העוסקים בצורפות, צילום, וידאו־ארט, מוזיקה וספרות ייהנו מההנחה.

בקיץ 2017 פרץ משבר בין ברקוביץ ותנועת "התעוררות" לבין ראש העיר ניר ברקת, כשאנשי התנועה טענו כי ברקת מתכנן לחלק את שכונות ירושלים לחרדים, לדתיים ולחילונים.

### בחירות לראשות העיר ירושלים- 2018

בנובמבר 2017 הודיע ברקוביץ על פרישה מקואליציית ברקת ומתפקידו כסגן ראש העיר, והכריז על ריצה לראשות העירייה בבחירות 2018. בבחירות שהתקיימו ב-30 באוקטובר 2018 למועצת העיר ולראשות העיר העפיל לסיבוב השני לאחר שקיבל 29.4% מהקולות. עוד עלה לסיבוב שני משה ליאון, שקיבל 32.76% מהקולות. סיעת התעוררות בראשותו הפכה לסיעה הגדולה במועצה עם 7 מושבים. בסיבוב השני שנערך ב-13 בנובמבר הפסיד למשה ליאון במרוץ צמוד, כאשר גרף 49.15% מהקולות (108,979 קולות) לעומת 50.85% מהקולות (112,744 קולות) לליאון. בסיבוב השני זכה גם לתמיכת חלק מהציבור החרדי מאגודת ישראל והפלג הירושלמי.

### יו"ר האופוזיציה העירונית (2018–2022)

לאחר הבחירות ניהל ברקוביץ משא ומתן על כניסה לקואליציה, אולם בסופו של דבר נשארו הוא וסיעתו באופוזיציה.

בתחילת משבר הקורונה פנה ברקוביץ אל ראש העיר משה ליאון והציע שתנועת התעוררות ומתנדביה יסייעו לעירייה להתמודד עם המשבר, על אף היריבות הפוליטית. במקביל לכהונתו כיו"ר האופוזיציה העירונית, שימש ברקוביץ כנשיא עמותת "לב אוהב" ובמסגרת זו הוביל את קמפיין ההתרמה הארצי "מרחיבים את הלב" לעזרה לנפגעי הקורונה.

בקדנציה זו פעל ברקוביץ' מול משרד התחבורה להעברת "מתחם הטסטים" שפעל בשכונת גילה לאזור התעשייה תלפיות על מנת למנוע הפרעה לתושבי השכונה.

לאחר מאבק ולחצים שהוביל, החליטה הוועדה המחוזית לחייב את עיריית ירושלים לבנות תוכנית שלד ציבורי מקיפה בשכונות קריית היובל, עיר גנים וקריית מנחם. קידם את פרויקט מנורה לאומנויות (מתחם ז'ראר בכר), המתחם כולל בתוכו את הסטודיו למשחק "ניסן נתיב", בית הספר סם שפיגל לקולנוע ולטלוויזיה, בית הספר לתיאטרון חזותי והמרכז למוזיקה מן המזרח.

ברקוביץ' פעל למען קידום מיזם קייטנות אוגוסט לכיתות א-ב, לילדי שפה וחינוך מיוחד ואף הצליח להוביל להוזלה משמעותית במחירי קייטנות אוגוסט.

### הבחירות לכנסת ה-24

לאחר שסירב להצעות ממפלגות אחרות, הצטרף בפברואר 2021 למפלגת "תקווה חדשה - אחדות לישראל" והוצב במקום ה-13 ברשימתה בבחירות לכנסת ה-24. המפלגה זכתה בבחירות לכנסת בשישה מנדטים וברקוביץ נותר מחוץ לכנסת.

בנובמבר 2022 הודיע על פרישתו מהחיים הפוליטיים.

פעילותו הציבורית
----------------

### תחום הדיור

ברקוביץ פעל יחד עם ח"כ רועי פולקמן לחקיקת חוק שיחייב בעלי נכסים לא מאוכלסים ("דירות רפאים") לשלם ארנונה כפולה על הנכס, במטרה להגדיל את מספר הדירות המוצעות לשכירות בעיר. בהמשך כהונתו הוביל ברקוביץ מאבקים נוספים בתחום הדיור, כגון המאבק בתופעת הנכסים הנטושים. כמו כן פעל ליישום תקנה שהועברה על ידי השר גדעון סער המאפשרת לרשויות המקומיות לנצל שטחים ציבוריים לשם בניית דיור להשכרה לטווח ארוך במחיר מוזל.

### פתיחת עסקים בשבת

בשנת 2010 התנגד להחלטת עיריית ירושלים למנוע מסינמה סיטי ירושלים לפעול בשבת. ברקוביץ עתר לבג"ץ יחד עם חברים נוספים בתנועת "התעוררות", אולם בג"ץ החזיר את הדיון למועצת העיר.

### העברת משרדי ממשלה לירושלים

כבר בקדנציה הראשונה שלו במועצה פעל ברקוביץ להחזרת משרדי הממשלה לירושלים. בעקבות פנייתו של ברקוביץ הודיע סגן השר לשיתוף פעולה אזורי איוב קרא כי יעביר את משרדו לירושלים. ברקוביץ היה מעורב גם במעבר של רשות החדשנות מהאיירפורט סיטי לירושלים. כמו כן נאבק ברקוביץ בניסיון לשכן את תאגיד השידור הישראלי מחוץ לירושלים, מאבק שהסתיים בהצלחה בסופו של דבר רק בשנת 2020, כאשר ברקוביץ כבר כיהן כיו"ר האופוזיציה בעירייה.

גם בקדנציה השניה שלו במועצה המשיך ברקוביץ לפעול להעברת משרדי ממשלה לעיר על מנת ליצור מקומות תעסוקה. בעקבות הבג"ץ שהוביל, ממשלת ישראל קיבלה החלטת ממשלה חדשה בדבר יישום מעבר היחידות הכוללות סנקציות. בית המשפט קבע כי לעתירה היה משקל בהנעת הממשלה לפעולה.

קריירה בעסקים
-------------

ב-2022 הצטרף ברקוביץ לחברת נופר אנרגיה. חברה ציבורית ישראלית העוסקת בתחום מיזמי אנרגיה מתחדשת בישראל ובעולם. לאחר כחצי שנה בחברה, היה שותף בהקמת חברת בת של נופר אנרגיה, בשותפות עם קבוצת מילגם, חברת אינובה, בה הוא משמש כיושב ראש. חברת הבת עוסקת באנרגיה מתחדשת בתחום המוניציפלי.

חיים אישיים
-----------

ברקוביץ נשוי לעורכת הדין דינה אמסלם ברקוביץ ואב לשלושה. מתגורר בשכונת נחלאות בירושלים.

קישורים חיצוניים
----------------

ויקישיתוף מדיה וקבצים בנושא **עופר ברקוביץ** בוויקישיתוף
* 

* אתר האינטרנט הרשמי של עופר ברקוביץ
* עופר ברקוביץ, ברשת החברתית פייסבוק

* עופר ברקוביץ, ברשת החברתית אקס (טוויטר)

* אתר למנויים בלבד טלי חרותי-סובר, "התהליכים שהרגשנו בירושלים לפני 15 שנה קורים היום בישראל", באתר TheMarker‏, 18 בנובמבר 2022

הערות שוליים
------------

1. ↑  עדי זורע, "טלטלה בכיכר ספרא: "התעוררות" פרשה מהקואליציה", באתר כל העיר, 13.11.17
2. ↑  רונית מזרחי, מירב שלום, בגובה העיניים עם עופר ברקוביץ', באתר nrg‏, 19 בספטמבר 2008
3. 1 2  אביעד פוהורילס, שישבת, באתר ישראל היום, 27 בספטמבר 2018
4. 1 2  אתר למנויים בלבד רותם שטרקמן, "בזמן שחולדאי העיף את תל אביב קדימה, בירושלים לא עשו כלום. זה משתנה", באתר TheMarker‏, 13 במאי 2017
5. 1 2  לירון שמם, ‏נפש חילוני הומייה, באתר ‏מאקו‏, 24 באוקטובר 2018
6. ↑  בת-אל אביר, האיש שחולם לעשות לברקת מה שעשו לפיד ובנט לביבי, באתר nrg‏, 17 במרץ 2013
7. ↑  פרס ארצי הוענק ליחידת הנוער של ירושלים, 10 באוגוסט 2011
8. ↑  קשת רוזנבלום, ירושלים מחכה ל"מתחם תחנה" משלה, באתר הארץ, 23 באוקטובר 2012
9. ↑  יעל פרידסון, קולנוע סמדר לא ייסגר, בינתיים, באתר ynet, 26 בדצמבר 2016
10. ↑  לירן לוי, קולנוע לב סמדר בי-ם ניצל מסגירה, באתר ynet, 15 במרץ 2017
11. ↑  נעמה ריבה, עיריית ירושלים תכיר בצורפים, צלמים, מוזיקאים וסופרים כאמנים, באתר הארץ, 20 ביוני 2017
12. ↑  חזקי ברוך, סגן ראש העיר ירושלים: ניר ברקת מדיר את הציוניים מהעיר, באתר ערוץ 7, י"ג באלול תשע"ז, 4 בספטמבר 2017.   
סערה בישיבת מועצת העירייה: עימות בין ברקוביץ לברקת, באתר "כל העיר", 31 באוגוסט 2017.
13. ↑  "דרמה בקואליציה הירושלמית: סיעת "התעוררות" פרשה - רדיו קול חי". *רדיו קול חי*. 2017-11-13. נבדק ב-2017-11-13.
14. ↑  נדב שרגאי, ירושלים: בין איזון לטלטלה, באתר ישראל היום, 11 באוקטובר 2018
15. ↑  יובל קרני | צילום: אלכס קולומויסקי, ליאון: "מבחינתי הסיבוב ראשון היה מושלם. בע"ה אהיה ראש העיר" | ברקוביץ: "אני ראש העיר הבא. בהחלט. ליאון הוא בובה", באתר ynet, 1 בנובמבר 2018
16. ↑  "כל הקולות נספרו: אלה התוצאות הסופיות בסיבוב הראשון בבחירות 2018 בירושלים". אורכב מ-המקור ב-2018-11-10. נבדק ב-2018-11-10.
17. ↑  שלומי הלר, אחרי פייט גדול: עופר ברקוביץ הפסיד את הקרב על ראשות העיר, באתר "כל העיר", 14 בנובמבר 2018
18. ↑  מערכת מיינט ירושלים, בתום ספירת מעטפות החיילים: ליאון גבר על ברקוביץ ב-3 אלף קולות, באתר mynet‏ ירושלים, 15 בנובמבר 2018
19. ↑  ארי קלמן, זה מה שסוכם בין 'אגודה' לעופר ברקוביץ', באתר בחדרי חרדים, 16 בנובמבר 2018דניאל הרץ, ‏יוחנן ויצמן: היה לנו כבר הסכם עם ברקוביץ, באתר כיכר השבת, 15 בנובמבר 2018
20. ↑  פרסום ראשון: דרמה לילית - התעוררות הולכת לאופוזיציה, באתר mynetjerusalem.co.il(הקישור אינו פעיל)
21. ↑  שלומי הלר, משבר הקורונה בירושלים | לאחר נתק של למעלה משנה: הצעת העזרה של ברקוביץ לליאון, באתר כל העיר, 16 במרץ 2020
22. ↑  נוי רונן, ‏קמפיין "מרחיבים את הלב": כולנו עוזרים לנפגעי הקורונה, באתר ‏מאקו‏, 4 באוגוסט 2020
23. ↑  אלון לוי, פניית פרסה? משרד התחבורה מתכוון להעביר את מתחם הטסטים לתלפיות, באתר mynet‏ ירושלים
24. ↑  דותן לוי, תקדים: בלי פיתוח המרחב הציבורי לא תקודם התחדשות עירונית, באתר כלכליסט, 22 ביולי 2021
25. ↑  אתר למנויים בלבד נעמה ריבה, במתחם אחד בירושלים, ויכוח על דיור בר השגה הוא גם מאבק על צביון העיר, באתר הארץ, 7 בפברואר 2022
26. ↑  "לתעדף את הכיס של ההורים" - הקיראה להוזלת מחירי הצהרונים בחודש יולי, באתר כל העיר ירושלים, ‏2022-06-29
27. ↑  "רק לעשירים" - ההורים זועמים על מחיר קייטנות הקיץ של העירייה, באתר כל העיר ירושלים, ‏2022-06-10
28. ↑  לאחר הפרסום ב"כל העיר" - הירידה במחיר של קייטנת אוגוסט, באתר כל העיר ירושלים, ‏2022-06-12
29. ↑  בשורה להורים: מסגרות בפיקוח עד אמצע אוגוסט, באתר כל העיר ירושלים, ‏2022-06-06
30. ↑  יפעת ראובן, רפי גמיש, האם עופר ברקוביץ בדרך לכנסת?, באתר כל העיר, 10 בינואר 2019   
 אריה יואלי, חדשות סרוגים, ‏שובר שמאלה? בנט הציע שיריון לעופר ברקוביץ, באתר "סרוגים", 02.01.19 08:53 כ"ה בטבת תשעט
31. ↑  אריאל הורוביץ, ‏שנה להפסד בבחירות לעירייה: עופר ברקוביץ מפיק לקחים, בעיתון מקור ראשון, 29 בנובמבר 2019
32. ↑  עדו בן פורת, יו"ר תנועת "התעוררות" בירושלים ישובץ ברשימת "תקווה חדשה" של גדעון סער. באתר ערוץ 7, 3 בפברואר 2021
33. ↑  אתר למנויים בלבד טלי חרותי-סובר, "התהליכים שהרגשנו בירושלים לפני 15 שנה קורים היום בישראל", באתר TheMarker‏, 18 בנובמבר 2022
34. ↑  אביטל להב, ירושלים: 10,000 דירות רפאים מחכות לשר שיעז, באתר ynet, 3 באפריל 2013
35. ↑  מתן חודורוב, "אנליסט": מדוע המדינה לא עוזרת לפתור את מכת הדירות הנטושות?, באתר nana10‏, 1 בספטמבר 2016 (בכתבה שבסרטון)
36. ↑  מתן חודורוב, אנליסט: מדוע העיריות לא בונות דיור בשכירות מופחתת לצעירים?, באתר nana10‏, 1 באוגוסט 2017
37. ↑  יוסי אלי, בג"ץ יכריע: האם "סינמה סיטי" יפעל בשבת?, באתר nrg‏, 17 ביוני 2013
38. ↑  אתר למנויים בלבד מוטי בסוק, עיריית ירושלים נגד מעבר רשות החדשנות מירושלים לאיירפורט סיטי, באתר TheMarker‏, 12 בנובמבר 2016.  
עמרי מילמן, משרדי הממשלה לירושלים, באתר כלכליסט, 2 ביוני 2016  
עדו בן פורת, העברת השגרירות לי-ם תבזה את הממשלה, באתר ערוץ 7, 14 בדצמבר 2016.
39. ↑  סגן השר איוב קרא מודיע על העברת משרדו מת"א לי-ם, י"ט כסלו התשע"ז, באתר קול ברמה
40. ↑  ענת דניאלי, רשות החדשנות תעבור מאיירפורט סיטי לירושלים ותשלם קנס של 1.5 מיליון שקל, באתר כלכליסט, 3 ביולי 2018
41. ↑  חדשות סרוגים, ‏תאגיד השידור הישראלי עובר לירושלים, באתר "סרוגים", 9 בפברואר 2020
42. ↑  דותן לוי, משרד המשפטים יעביר לירושלים שתי יחידות נוספות שלא היו בתכנון, באתר כלכליסט, 24 באוקטובר 2021
43. ↑  אתר למנויים בלבד ניר חסון, הממשלה אישרה סנקציות על משרדי ממשלה שלא יעברו לירושלים, באתר הארץ, 14 בנובמבר 2021
44. ↑  נדב שרגאי, נתקעו בדרך לירושלים, באתר ישראל היום, ‏18.11.2021
45. ↑  אתר למנויים בלבד יעל פרידסון, ראש האופוזיציה במועצת ירושלים, עופר ברקוביץ, פורש ולא יתמודד על ראשות העיר, באתר הארץ, 28 באוקטובר 2022
46. ↑  אתר למנויים בלבד עידן בנימין, רשויות מקומיות יוכלו לקדם אנרגיות מתחדשות עם המגזר העסקי, באתר TheMarker‏, 31 בדצמבר 2023
47. ↑  עופר ברקוביץ', 40UNDER40 - הצעירים המבטיחים 2022 - אייס, באתר Ice
48. ↑   סוגר מעגל. נולדתי בהדסה הר הצופים. בפעם השלישית הלכנו צפונה, ברשת החברתית אקס (טוויטר)